## Agricultura invertix 1,2 milions d’euros en la defensa contra avingudes entre Rojales i Guardamar del Segura

*** La directora general d’Aigua i Desenrotllament Rural, Sabina Goretti Galindo, visita les actuacions que s’estan duent a terme entre la passarel·la per als vianants a Rojales i el pont de l’N-332 a Guardamar del Segura
* L’import supera els 1,2 milions d’euros, finançats amb fons europeus**

La directora general d’Aigua i Desenrotllament Rural, Sabina Goretti Galindo, ha visitat les obres de restauració del riu Segura entre la passarel·la per als vianants en el terme municipal de Rojales i el pont de l’N-332 a Guardamar del Segura, al Baix Segura (Alacant).

Les obres en el llit disposen d’un pressupost superior a 1,2 milions d’euros amb fons del Mecanisme de Recuperació i Resiliència (MRR) de la Unió Europea.

La directora ha estat acompanyada en la visita per la delegada del Consell a Alacant, Agustina Esteve; la diputada autonòmica, María Gómez; l’alcalde de Guardarmar del Segura, José Luis Sáez; l’alcalde de Rojales, Antonio Pérez, i tècnics de Tragsa i de la Direcció General d’Aigua i Desenrotllament Rural.

**Vegetació invasora**

La presència de vegetació exòtica invasora en el llit, principalment canyes, minva la seua capacitat hidràulica i, amb això, la resposta davant l’ocurrència de forts episodis de pluja que porten associats una crescuda del nivell de les aigües.

Per a evitar esta situació, es requerix l’eliminació de massa vegetal, condicionament, poda i extracció d’espècies invasores existents en el domini públic hidràulic, a fi de garantir que la capacitat del llit és suficient per al desguàs de la màxima crescuda ordinària.

La primera fase de les obres consistix en el desbrossament selectiu, la neteja i la retirada de totes les restes generades, tant vegetals com inertes. A més de canyes, es retiraran també la resta d’espècies vegetals invasores que hi haja, respectant sempre la vegetació autòctona i protegida.

Després del desbrossament, es trituraran les restes vegetals i es retiraran tant els enderrocs com altres elements que puguen obstruir el llit.

Es preveu en determinades zones implementar una cobertura opaca que consistix en la instal·lació d’una làmina de polietilé d’alta densitat d’1 mm de grossària sobre la zona de canyar esbrossat. Amb això s’impedix l’entrada de llum solar, un augment de la temperatura en el seu interior i una baixa concentració d’oxigen, la qual cosa aconseguix debilitar i impedir el rebrot del sistema reticular (rizoma).

La segona fase consistix a preparar el terreny amb clots i procedir a la plantació d’espècies vegetals de riberes autòctones. Finalment, es procedirà al manteniment de les zones restaurades mitjançant desbrossaments manuals reiterats, reg continu, neteja de clots i reposició de marres.

Fecha: 10/03/2025